Bibliotheca Apollinis Palatini
Bibliotheca Apollinis Palatini iussu Augusti principis die 9 Octobris 28 a.C.n. sacrata est ad Palatium Romanum in porticu qui Aedi Apollinis Palatini adiacebat. "Bibliotheca Latina Graecaque" a Suetonio appellatur; de "bibliothecabus" autem in epistula quadam M. Aurelii principis legimus. Saepe in hoc loco sessiones Senatus Romani tenebantur. Paucos post annos iam locupletissima, si Horatio credimus, erat bibliotheca Palatina : scripta, Palatinus quaecumque recepit Apollo, Primus Gaius Iulius Caesar constituerat bibliothecas publicas Romae creare ac iam Varronem curae colligendorum librorum praefecerat, cum a morte, quominus destinatum perageret, prohibitus est. Post eum Asinius Pollio ex praeda de Parthinis, circa annum 38 a.C.n., bibliothecam in Atrio Libertatis a sese restituto populo aperuit. Nihilominus Augustus et ipse, sive quod ad pietatem erga patrem vel ad munera principis pertinere ducebat, sive etiam quod gloriae Pollionis invidebat, qui Marci Antonii fautor fuerat, ad imitationem bibliothecae Alexandrinae, hanc bibliothecam ad templum Apollinis collocavit. Galenus auctor est bibliothecas maximas Palatinas principe Commodo combustas (ἡνίκα τὸ τῆς Εἰρήνης τέμενος ὅλον ἐκαύθη καὶ κατὰ τὸ Παλάτιον αἱ μεγάλαι βιβλιοθῆκαι). Unus e primis bibliothecariis fuit Gaius Iulius Hyginus .